# Wisława Szymborska

|  Wisława Szymborska |
| --- |
|  |
| Biografske informacije |
| Rođenje | Maria Wisława Anna Szymborska 2. srpnja 1923.  Kórnik, Poljska (tada  Prowent, Poljska) |
| Smrt | 1. veljače 2012. (dob: 88)  Kraków, Poljska |
| Počivalište | Groblje Rakowicki  Kraków, Poljska |
| Pseudonim | Stańczykówna |
| Supružnik | Adam Włodek (1948–1954) |
| Partner | Kornel Filipowicz |
| Obrazovanje |
| Zanimanje | pjesnikinja, prevoditeljica, esejistica |
| Opus |
| 1945. – 2012. |
| Književne vrste | poezija, esej |
| Jezik | poljski jezik |
| Znamenita djela |
| * *Pytania zadawane sobie* (zbirka poezije, 1954.)
* *Wołanie do Yeti* (zbirka poezije, 1957.)
* *Wszelki wypadek* (zbirka poezije, 1972.)
* *Wielka liczba* (zbirka poezije, 1976.)
* *Ludzie na moście* (zbirka poezije, 1986.)
* *Koniec i początek* (zbirka poezije, 1993.)
* *Widok z ziarnkiem piasku* (zbirka poezije, 1996.)
* *Dwukropek* (zbirka poezije, 2005.)
* *Tutaj* (zbirka poezije, 2009.)
 |
| Nagrade |
| * Goetheova nagrada (1991.)
* Herderova nagrada (1995.)
* Nobelova nagrada za književnost (1996.)
* Orden bijeloga orla (2011.)
 |
| Potpis |
|  |

**Maria Wisława Anna Szymborska** (poljski:  [viˈswava ʂɨmˈbɔrska] ; Kórnik, 2. srpnja 1923. – Kraków, 1. veljače 2012.), poljska pjesnikinja, esejistica i prevoditeljica, dobitnica Nobelove nagrade za književnost 1996. godine. Rođena u današnjem Kórniku, od 1931. godine do svoje smrti živjela je i radila u Krakówu. Szymborska je bila izrazito popularna spisateljica u Poljskoj, a njezine su knjige bile prodavane jednako kao i proza iako je ona sama u jednoj svojoj pjesmi, "Niektórzy lubią poezję" (srpskohrvatski: "Neki ljudi vole poeziju"), napisala da "možda" samo dvije osobe na njih tisuću doista vole poeziju.

Godine 1996. uručena joj je Nobelova nagrada za književnost "za poeziju koja s ironičnom preciznošću dozvoljava povijesnom i biografskom kontekstu da oživi u fragmentima ljudske stvarnosti". Zahvaljujući tomu postala je poznata i izvan Poljske. Njezina su djela prevedena na brojne europske i svjetske jezike.

## Biografija

Wisława Szymborska rođena je 2. srpnja 1923. godine u Prowentu (danas četvrt Bnin u gradu Kórniku) kao druga kći Wincentyja Szymborskog i Anne Szymborske (*née* Rottermund). Njezin je otac u to vrijeme radio kao namještenik grofa Władysława Zamoyskog, poljskog domoljuba i dobrohotnog mecene. Nakon grofove smrti 1924. godine, obitelj se prvo preselila u Toruń, a 1931. godine i u Kraków, gdje je Szymborska živjela i radila ostatak svog života.

Kada je 1939. godine izbio Drugi svjetski rat, nastavila je svoje obrazovanje u sklopu podzemne nastave. Od 1943. godine radila je kao djelatnica na željeznici te je uspjela izbjeći deportaciju u Treći Reich na prisilni rad. Tada se ujedno počela baviti umjetnošću, izrađujući ilustracije za udžbenik engleskog jezika. Također je počela pisati priče i prigodne pjesme.

Po završetku rata, Szymborska je 1945. godine upisala studij poljske književnosti na Jagelonskom univerzitetu u Krakówu, ali se ubrzo prebacila na studij sociologije. Za vrijeme studija postala je dio tadašnje književne scene te je upoznala budućeg nobelovca Czesława Miłosza, koji će izvršiti značajan utjecaj na nju. U ožujku 1945. godine u dnevniku *Dziennik Polski* objavila je svoju prvu pjesmu, "Szukam słowa" (srpskohrvatski: "Tražim riječi"). Njezine će pjesme biti objavljivane u raznim novinama i časopisima u godinama koje su uslijedile. Godine 1948. odustala je od studija zbog manjka financijskih sredstava. Iste godine udala se za pjesnika Adama Włodeka, ali su se razveli 1954. godine; nisu imali djece, a ostali su bliski do Włodekove smrti 1986. godine. Od 1967. bila je u vezi s Kornelom Filipowiczem.

U to je vrijeme Szymborska radila kao tajnica u uredništvu obrazovnog dvotjednika te kao ilustratorica. Godine 1949. trebala je izaći njezina prva knjiga, ali cenzori su stopirali tiskanje jer "nije zadovoljavala socijalističke kriterije". Ipak, Szymborska je podržavala državnu ideologiju NR Poljske na početku svoje karijere. Primjerice, tijekom poljske antireligijske kampanje bila je jedna od potpisnica kontroverzne peticije koja je osuđivala krakovske svećenike osuđene za izdaju u montiranom procesu. Njezina rana poezija također je odražavala njezine simpatije prema komunizmu, kao što je vidljivo u njezinoj prvoj objavljenoj zbirci, *Dlatego żyjemy* (srpskohrvatski: *Za to živimo*), koja sadrži pjesme "Lenin" (srpskohrvatski: "Lenjin") i "Młodzieży budującej Nową Hutę" (srpskohrvatski: "Mladima koji grade Nowu Hutu"), koja govori o izgradnji staljinističkog industrijskog grada nedaleko od Krakówa. U tom je periodu postala članica vladajuće Poljske ujedinjene radničke partije.

Nakon što su poljske vlasti počele odbacivati staljinizam i gradile tzv. "nacionalni komunizam", Szymborska se udaljila od socijalizma i svojih ranih, politički nabijenih djela. Iako je partiju formalno napustila tek 1966. godine, počela je ostvarivati kontakte s istaknutim disidentskim intelektualcima. Već se 1957. godine sprijateljila s Jerzyjem Giedroycom, urednikom uglednog emigrantskog časopisa *Kultura* koji je izlazio u Parizu, u kojem je objavljivala pjesme. Godine 1964. suprotstavila se komunističkom prosvjedu *The Timesu* protiv nezavisnih intelektualaca, zalažući se za slobodu govora.

Od 1953. do 1981. godine radila je za književni časopis *Życie Literackie* (srpskohrvatski: *Književni život*), a od 1968. imala je vlastitu kritičarsku kolumnu naslova *Lektury Nadobowiązkowe* (srpskohrvatski: *Izborna lektira*). Velik broj njezinih eseja iz ovog perioda kasnije je objavljen u obliku knjige. Od 1981. do 1983. bila je urednica krakovskog časopisa *NaGlos* (srpskohrvatski: *NaGlas*). Tijekom 1980-ih, intenzivirala je svoje opozicijske aktivnosti, objavljujuću u samizdat časopisu *Arka* pod pseudonimom **Stańczykówna**, kao i u *Kulturi*. Ranih 1990-ih, pjesmom objavljenom u listu *Gazeta Wyborcza* podržala je izglasavanje nepovjerenja prvoj poljskoj nekomunističkoj vladi, nakon kojega su komunisti ponovo došli na vlast u zemlji. Godine 1996. uručena joj je Nobelova nagrada za književnost.

Do kraja života bavila se pisanjem i prevođenjem; prevodila je francuske pjesnike na poljski, posebice Théodore-Agrippu d'Aubignéa, a surađivala je i s njemačko-poljskim prevoditeljom Karlom Dedeciusom. Preminula je 1. veljače 2012. godine od posljedica raka pluća, u snu, okružena prijateljima i rodbinom. U vrijeme smrti radila je na sastavljanju nove zbirke poezije, ali ju nije dovršila jer nije bila zadovoljna izborom; zbirka je posthumno objavljena kasnije te godine. Sljedeće godine, u njezinu je čast utemeljena Nagrada Wisława Szymborska.

## Opus

### Teme

Poezija Szymborske bila je primarno filozofske prirode, međutim svoje je ideje i preokupacije često iznosila uz pomoć ironije, paradoksa ili eufemizama. Među čestim temama u njezinim pjesmama su i rat i terorizam. Nerijetko je pisala o neobičnim likovima ili iz vrlo neobičnih perspektiva, poput one mačke koja je ostala sama u napuštenom stanu nedavno preminulog vlasnika. No, iako je postigla svjetsku slavu, za života je objavila relativno mali broj pjesama, manje od njih 350. Kada su ju jednom prilikom upitali zašto je objavila tako malo pjesama u spisateljlskoj karijeri koja je trajala gotovo 70 godina, odgovorila je duhovito: "*Imam kantu za smeće kod kuće."*

### Bibliografija

Ovdje se nalazi popis najznačajnijih djela Wisławe Szymborske:

* 1952: *Dlatego żyjemy* (srpskohrvatski: *Za to živimo*)
* 1954: *Pytania zadawane sobie* (srpskohrvatski: *Pitanja koja si postavljamo*)
* 1957: *Wołanie do Yeti* (srpskohrvatski: *Dozivanje Jetija*)
* 1962: *Sól* (srpskohrvatski: *Sol*)
* 1966: *101 wierszy* (srpskohrvatski: *101 pjesma*)
* 1967: *Sto pociech* (srpskohrvatski: *Stotinu radosti*)
* 1967: *Poezje wybrane* (srpskohrvatski: *Izabrana poezija*)
* 1972: *Wszelki wypadek* (srpskohrvatski: *Svaki slučaj*)
* 1976: *Wielka liczba* (srpskohrvatski: *Velika brojka*)
* 1986: *Ludzie na moście* (srpskohrvatski: *Ljudi na mostu*)
* 1989: *Poezje. Poems*
* 1992: *Lektury nadobowiązkowe* (srpskohrvatski: *Izborna lektira*), zbirka eseja i kolumni
* 1993: *Koniec i początek* (srpskohrvatski: *Kraj i početak*)
* 1996: *Widok z ziarnkiem piasku* (srpskohrvatski: *Pogled sa zrnom pijeska*)
* 1997: *Sto wierszy – sto pociech* (srpskohrvatski: *Stotinu pjesama – Stotinu radosti*)
* 2002: *Chwila* (srpskohrvatski: *Trenutak*)
* 2003: *Rymowanki dla dużych dzieci* (srpskohrvatski: *Rime za veliku djecu*)
* 2005: *Dwukropek* (srpskohrvatski: *Dvotočka*)
	+ "Monolog psa zaplątanego w dzieje" (srpskohrvatski: "Monolog psa zapletenog u povijest")
* 2009: *Tutaj* (srpskohrvatski: *Ovdje*)
* 2012: *Wystarczy* (srpskohrvatski: *Dosta*)
* 2013: *Błysk rewolwru* (srpskohrvatski: *Bljesak revolvera*)

## Nagrade

Poljski predsjednik Bronisław Komorowski uručuje Orden bijeloga orla Szymborskoj.
* 1954: Nagrada grada Krakówa za književnost
* 1963: Nagrada poljskog Ministarstva kulture
* 1974: Viteški križ Ordena Polonia Restituta
* 1990: Nagrada Kościelski
* 1991: Goetheova nagrada
* 1995: Herderova nagrada
* 1995: Počasna diploma Univerziteta Adam Mickiewicz (Poznań)
* 1996: Nagrada poljskog PEN kluba
* 1996: Nobelova nagrada za književnost
* 1996: *Wprostova* osoba godine
* 1997: Počasna građanska Kraljevskog glavnog grada Krakówa
* 2005: Zlatna Medalja za doprinos kulturi – Gloria Artis
* 2011: Orden bijeloga orla

## Reference

## Vanjske veze

* Datoteke u vezi s temom Wisława Szymborska na Wikimedijinoj ostavi
* Wislawa Szymborska: Including biography and Nobel speech – NobelPrize.org
* List of Works
* Wisława Szymborska at Encyclopædia Britannica
* Wisława Szymborska poems and biography at poezja.org